Grøntjønnan naturreservat

Grøntjønnan naturreservat består av et område inne i Forollhogna nasjonalpark på begge sider av elven Ya. Naturreservatet ligger i Tynset kommune. Det ble vernet 18. desember 1981 og inngår i verneplan for våtmark. Verneforskriften sier at formålet med vernet er «å bevare et viktig våtmarksområde i sin naturgitte tilstand og å verne om vegetasjonen, det spesielt rike og interessante fuglelivet og annet dyreliv som naturlig er knyttet til området.» Forvaltningsplanen fra 2003 forteller om dyrelivet: «Vekslingene mellom åpent vann, sump- og myrområder, vierkratt og fastmarkspartier gir grunnlag for et rikt og variert dyreliv. Grøntjønnan er et viktig hekkeområde for ender og vadefugl. Til tross for at Grøntjønnan ligger i høyfjellet, er antallet påviste fuglearter knyttet til våtmark blant de høyeste som er registrert i våtmarksreservatene i Hedmark. Krikkand, brunnakke og toppand opptrer tallrikt både i Ya og i tjernene. Stokkand, bergand, sjøorre og laksand finnes i mindre antall. Myrområdene er attraktive tilholdsteder for vadefugl. Grønnstilk, rødstilk, brushane, svømmesnipe og enkeltbekkasin er de mest tallrike artene. Blåstrupe og sivspurv er karakterarter for vierkrattet. Lappspurv opptrer tallrikt i mer åpent terreng.» Referanser